חנוכה- מרד תרבותי
הנחיות למנחה
רציונאל:
חנוכה ידוע כחג של התגברות האור על החושך; ציון המרד של התרבות היהודית כנגד התרבות היוונית; חג האור המוסיף והולך. בדף זה נעסוק במרד התרבותי בהקשר של התא המשפחתי. 

פתיחה
נפתח בשאלה על מה אנו מוכנים למרוד. מרד הוא ביטוי קיצוני, אך לעתים הוא הכרחי. בחנוכה באו לידי ביטוי הן המרד הרוחני התרבותי הן המרד הצבאי. נתמקד בלימוד זה במרד הרוחני, שבא מתוך  תחושת איום על הזהות העצמית של האדם ושל האומה. 

אמריקניזציה והתייוונות - דותן ברום
דותן ברום משווה בין תרבות המערב לתרבות יוון וקורא לצאת במרד נגד תרבות המערב המשתלטת על הערכים המקומיים והיהודיים שלנו ושל מדינתנו. 
אילו ערכים הייתם רוצים לחזק בתא המשפחתי האישי שלכם? 

פתח ביתו מבחוץ
חנוכה הוא חג של מרד אך מצוות החג מתייחסת  להווי המשפחתי, הביתי. כאילו רוצה לומר- מהי הדרך למרוד? כיצד נתמודד מול התרבות הזרה? – בחיזוק התא הביתי. 
לשמור על היחידה המשפחתית ולהעצים אותה. כיצד? להדליק נרות יחד, לשיר יחד, להתבונן בנרות, ללמוד, לשחק בסביבון, לספר על המסורת המשותפת. 
הדלקת הנר 'בפתח הבית מבחוץ'- מלמדת אותנו להבחין בין החושך לאור. לשים לב מה מכניסים לבית,  ולא כולם רשאים להיכנס. 
הנר מוצב מבחוץ. וכדי להניח אותו שם צריך לצאת החוצה. אין זה דבר שלילי, בתנאי שיש לך נר שמאיר את הדרך.  
כל פתח  נמצא במעבר בין החוץ והפנים.  כל הזמן אנחנו יוצאים מעצמנו החוצה ומכניסים דברים חדשים פנימה. הכול שאלה של איזון ושמירה על זהות פנימית. 

לסיום, ננסה להפנים את הדברים
נזמין את הלומדים להעלות רעיונות לשמירת האיזון בין הבית והחוץ. לדוגמה – בין הרצון לצרוך מוצרים, לבלות בקניונים ולאכול אוכל מהיר, לעומת חיזוק ערך הבישול הביתי עם הילדים, בילוי בחיק הטבע, אימוץ אתר, חלקת שדה לגידול ירקות וכו'.